Vermeende springstofsmous aangekeerDie springstof is glo gebruik om kitsbanke mee oop te blaas en transitovoertuie te teiken in veral die omgewing van Tzaneen en Burgersfort. (Argieffoto: SA Polisie) ŉ Man wat daarvan beskuldig word dat hy springstof aan rowers verkoop wat kitsbanke en transitovoertuie teiken, is Donderdag in die vroeë oggendure by sy huis aangekeer. Die Valke het reeds in September verlede jaar inligting ontvang oor ŉ verdagte wat glo die saamgestelde springstof verkoop. Volgens kapt. Matimba Maluleke, woordvoerder, was die verdagte sedertdien in die polisie se visier. Die man is gisteroggend vroeg in samewerking met lede van die Limpopo-intelligensie-eenheid by sy huis in die Noord-Kaap aangekeer. Die springstof is glo gebruik om kitsbanke mee oop te blaas en transitovoertuie te teiken in veral die omgewing van Tzaneen en Burgersfort, sê Maluleke. Die man sal na verwagting Vrydag in die Ritavi-landdroshof verskyn op aanklag van ŉ oortreding van die Wet op Springstof.